L'Ajuntament de Sagunt crea la proposta literària "Contalles de mar i muntanya"
06 de maig 2024

Els departaments de Promoció del Valencià i de Participació Ciutadana de l'Ajuntament de Sagunt llancen una nova proposta literària anomenada "Contalles de mar i muntanya". L'objectiu d'esta proposta és donar veu als relats que mostren aspectes, anècdotes i espais de la nostra ciutat. Es tracta d'un concurs de relats breus en valencià obert a la participació a partir dels 16 anys i sense límit d'edat entre els adults.

S'entén per este tipus de relat una narració breu que pot combinar elements de fantasia i reals, amb una trama senzilla que evoluciona. Està orientada especialment a l'entreteniment i al descobriment, i en este cas es pretén fomentar la literaturització de la ciutat, és a dir, convertir-la en marc i espai literari.

El concurs està destinat a dos grups d'edat empadronats a Sagunt, juvenil i adult, que competiran en categories diferents. La categoria juvenil es referix a les persones que tinguen en el moment de tancament del termini entre 16 i 23 anys; al seu torn, la categoria adulta és per a participants a partir dels 24 anys.

Els relats, en valencià, han de ser originals, inèdits i no premiats. Es pot emprar qualsevol tècnica i gènere narratiu, amb l'única condició que estiguen ambientats a la nostra ciutat. L'extensió ha de ser entre 1 i 3 fulls mecanografiats amb lletra Times 12 i doble interlineat, i s'han de remetre en extensió pdf al correu [gpv@aytosagunto.es](mailto:gpv@aytosagunto.es). Es valorarà especialment la correcció lingüística i la qualitat literària (adequació, cohesió, coherència i estil). En el mateix missatge de correu, cal adjuntar un altre pdf amb les dades bàsiques de l'escriptor/a (nom complet, telèfon de contacte i data de naixement), que es comprovaran abans de la concessió dels premis. En l'assumpte del missatge cal fer constar "Contalles de mar i muntanya". El termini per a presentar els relats finalitzarà el divendres 7 de juny de 2024 a les 23.59 hores.

Els jurats especialitzats concediran sis premis (tres per cada categoria) a les millors narracions, consistents en un diploma acreditatiu, un lot de llibres, materials promocionals i entrades dobles a espectacles municipals, i es publicaran en les xarxes municipals amb expressió de l'autor/a. El veredicte i la data de lliurament s'anunciaran a tota la ciutadania i a les persones premiades, que hauran d'assistir a l'acte de lliurament.

La regidora de Participació Ciutadana, María Rubio, afirma: «**Creiem que és important comptar amb iniciatives que facen participar tota la ciutadania en conjunt, estimular-les a participar i que siguen ells i elles qui posen veu als contes breus; a més, és una molt bona oportunitat per a portar la creativitat a un altre nivell, explorant la nostra ciutat i incentivant l'ús de la nostra llengua**». Per la seua banda, la regidora de Normalització Lingüística, Patricia Sánchez, remarca que «**amb esta iniciativa compartida amb Participació Ciutadana, volem donar un espai a relats breus temàtics de tota la nostra ciutat. "Contalles de mar i muntanya" naix per a donar veu a vivències, històries o fantasies que envolten cada racó de Sagunt i del Port de Sagunt. La promoció de la nostra llengua i de la nostra ciutat és clau per a caminar cap a un futur plural i identificador. Esperem amb estes narracions breus poder retrobar-nos amb el passat, amb el present i, qui sap, tal vegada imaginem el futur de la ciutat**».

Es poden consultar ja les bases en el següent enllaç: [https://drive.google.com/file/d/1bycbsgf8asjomfrecl2ai4dexdeqdo56/view?usp=sharing](https://drive.google.com/file/d/1bycbsgf8asjomfrecl2ai4dexdeqdo56/view?usp=sharing).

![](/media/4k5o5lfs/2bases_c.jpg?width=850&height=637.5)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-crea-la-proposta-literaria-contalles-de-mar-i-muntanya/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-crea-la-proposta-literaria-contalles-de-mar-i-muntanya/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-crea-la-proposta-literaria-contalles-de-mar-i-muntanya/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-crea-la-proposta-literaria-contalles-de-mar-i-muntanya/)